De asemenea, trei alți gardieni au fost răniți grav, în atacul armat. Sute de ofițeri de poliție au fost desfășurați în toată Franța după ce bărbați înarmați au atacat convoiul care transporta deținuți, inclusiv pe cel poreclit ”Musca”. De altfel, acesta a fost eliberat și a scăpat din detenție.
Doi ofițeri au fost împușcați mortal și alți trei au fost grav răniți în timpul ambuscadei de pe o autostradă din Incarville, în nord-vestul Franței, în jurul orei 9 dimineața. Eric Dupond-Moretti, ministrul justiției din Franța, a declarat că unul dintre ofițerii de închisoare care a fost ucis a lăsat în urmă o soție care era însărcinată în cinci luni, în timp ce celălalt lasă o soție și doi copii.
Ministrul a adăugat că doi dintre cei răniți sunt în stare critică, conform Sky News. Potrivit imaginilor de la fața locului, doi bărbați care și-au acoperit capul cu o glugă, înarmați, patrulau agitați în apropierea unei case de taxare de pe autostrada A154. Videoclipul arată, de asemenea, ceea ce par a fi urmările unui impact dintre o dubă ce aparținea de convoiul gardienilor și un vehicul negru.
Prizonierul a reușit să scape, a declarat o sursă din poliție pentru agenția de presă franceză AFP. Unul dintre vehiculele folosite în atac a fost găsit ars într-o locație care nu a fost precizată momentan. Deținutul evadat este un bărbat periculos pe nume Mohamed Amra, care a fost condamnat pentru ”tâlhărie prin efracție” și este supranumit ”Musca”.
O sursă din poliție a declarat că Amra a fost, de asemenea, suspectat că a ordonat un asasinat în Marsilia și că avea legături cu mafia locală. Se pare că a bărbatul apăruse în urmă cu o zi în fața unui judecător din Rouen, fiind acuzat de tentativă de omucidere. Atacul asupra dubei închisorii a avut loc în timp ce deținutul transportat înapoi la închisoarea din Evreux.
O sursă din închisoare a declarat pentru Le Parisien că deținutul ar fi fost plasat în izolare pentru că ar fi încercat să evadeze de mai multe ori. Laure Beccuau, procurorul public al Parisului, a declarat că Amra a fost un ”deținut foarte atent monitorizat” în timp ce se afla în închisoare.
Gerald Darmanin, ministrul de interne al Franței, a declarat că ”mai multe sute de ofițeri de poliție” au fost trimiși pentru a ”găsi acești criminali” în urma atacului asupra convoiului de astăzi. Între timp, ministrul Dupond-Moretti a dat asigurări că ”Totul, vreau să spun totul, va fi făcut pentru a găsi autorii acestei crime josnice”.
“Aceștia sunt oameni pentru care viața nu cântărește nimic. Vor fi arestați, vor fi judecați și vor fi pedepsiți conform crimei pe care au comis-o”, a completat ministrul justiției. La rândul său, președintele francez Emmanuel Macron a declarat că atacul este un ”șoc pentru noi toți”.
Scriind pe platforma de socializare X, Macron a adăugat: ”Atacul din această dimineață, care a costat viețile ofițerilor de închisoare, este un șoc pentru noi toți. Naţiunea este alături de familii, de răniţi şi de colegii lor. Vom face totul pentru a găsi autorii acestei crime, astfel încât să se poată face dreptate în numele poporului francez”.